**Visez**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Visez

Iară s-au stins convoaiele stelare

Și cruci de nori se vântură buimace,

Pe căile-mi privirilor hilare

Trec turme-ntregi de zmei fumând chiștoace.

Dragoni de fum se cațără pe noapte

Dansând în vânt cu iele pântecoase,

Prin constelații ce respiră lapte

Pășesc cu greu prin clipe somnoroase.

Se-nvârte cerul cu lumini prin creier

Ca un crepuscul ce se stinge-n beznă,

Cu ochii minții-abia de mai cutreier

Și-mi văd cătușa zborului pe gleznă.

Mă prind ușor de parapanta clipei

Planând subtil prin amintiri buimace

Timpul mi-e prins în ramurile pripei

Și tot ce-a fost nicicând nu se întoarce.

Dar viața mea, un hit fugit din stele

În căutarea propriului luceafăr,

Nu mai găsește porți pentru zăbrele,

Iar suflul ei de mult nu mai e teafăr.

Înzăpezit în ierni ucigătoare

Tot mai aproape de nemărginire,

Încă zâmbesc la primăveri în floare

Și îmi pictez un zâmbet pe mâhnire.

Visez să-mbrățișez noi anotimpuri

Cu ochi de soare-n noaptea ce învie,

Să-adorm cu umbra nopții prin nisipuri

Iar marea mea, să-mi fie ciocârlie.